L’alcalde de Burjassot dóna la benvinguda als nous treballadors contractats per l’Ajuntament mitjançant els programes EMCORP i EMCORD
2025-07-24

L’Ajuntament de Burjassot, des de l’àrea d’Ocupació de CEMEF SLU, ha contractat a huit persones, mitjançant dues subvencions concedides pel SERVEF, les quals s’emmarquen en els Programes d’Iniciativa Social, en col·laboració amb les corporacions locals de la Comunitat Valenciana. Aquest matí, l’alcalde del municipi, Rafa García, i el regidor responsable de la Brigada Municipal d’Obres, Manuel Pérez Menero, han donat la benvinguda a alguns d’aquests treballadors que, des del passat 26 de desembre, ja estan treballant en la Brigada.

Es tracta dels programes EMCORP, dirigit a la contractació de persones desocupades de no menys de trenta anys i EMCORD, dirigit a la contractació de persones en situació de desocupació de llarga durada. Tots dos programes, finançats pel Servei Públic d’Ocupació Estatal (SEPE), permeten realitzar en els municipis diferents obres i/o serveis d’interés general i social, mitjançant la contractació, durant un període de sis mesos, de persones desocupades.

En el cas de Burjassot, l’Ajuntament proporciona treball així a huit persones amb nivell baix d’ocupabilitat i, durant el temps que dure aquest contracte, fins a finals del mes de juny, contribuiran a la realització de diferents treballs en l’àmbit municipal. Així, s’ha contractat a una tècnica d’ocupació, que exercirà les seues tasques en el Servei de Promoció d’Ocupació, orientació i prospecció d’empreses. La contractació d’una tècnica de promoció lingüística contribuirà al desenvolupament de tasques de coordinació per a la promoció del valencià a l’Ajuntament de Burjassot, mentre que dos oficials i quatre peons treballaran en la Brigada Municipal d’Obres, en les tasques de revaloració i manteniment d’espais públics urbans, tals com parcs i jardins o centres escolars, etc…